n a c r t

	Na temelju odredbe članka 35. stavka 2. Zakona o vlasništvu i drugim stvarnim pravima („Narodne novine“, broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12, 152/14, 81/15-pročišćeni tekst, 94/17) te odredbe članka 65. Statuta Grada Rovinja-Rovigno («Službeni glasnik» Grada Rovinja-Rovigno br. 3/18 i 5/18), Gradsko vijeće Grada Rovinja-Rovigno na sjednici održanoj dana _____________ 2019. donijelo je 


ODLUKU
O POSTUPKU I VISINI NAKNADE ZA OSNIVANJE PRAVA SLUŽNOSTI NA NEKRETNINAMA U VLASNIŠTVU GRADA ROVINJA-ROVIGNO ILI KOJIMA GRAD ROVINJ-ROVIGNO UPRAVLJA TE O KORIŠTENJU KABELSKE KANALIZACIJE U VLASNIŠTVU GRADA ROVINJA-ROVIGNO


I. OPĆE ODREDBE 
Članak 1.
	Odlukom o postupku i visini naknade za osnivanje prava služnosti na nekretninama u vlasništvu Grada Rovinja-Rovigno ili kojima Grad Rovinj-Rovigno upravlja te o korištenju kabelske kanalizacije u vlasništvu Grada Rovinja-Rovigno (u daljnjem tekstu: Odluka) propisuje se postupak, visina i način plaćanja naknade za osnivanje služnosti u svrhu izgradnje, polaganja i održavanja vodova i pripadajućih objekata na vodovima, elektroničkih komunikacijskih uređaja i slično.

Članak 2.
	U smislu ove Odluke:
1. nekretnine u vlasništvu Grada Rovinja-Rovigno (u daljnjem tekstu: Grada) su nekretnine za koje je u zemljišnim knjigama nadležnog suda proveden upis uknjižbe prava vlasništva u korist Grada, javna dobra u općoj i u javnoj uporabi za koja kao vlasnik nije upisana Republika Hrvatska, a i nekretnine kojih je Grad vlasnik na temelju zakona, a za koje u zemljišnim knjigama nije proveden upis uknjižbe prava vlasništva u korist Grada;
2. nekretnine kojima Grad upravlja su nekretnine o kojima Grad vodi brigu o zaštiti i održava na temelju propisa koji uređuju pomorsko dobro i morske luke. 
	
Članak 3.
	Vodovima u smislu ove Odluke smatraju se vodovi i pripadajući objekti elektroenergetske, elektroničke komunikacijske, toplovodne, plinovodne, naftovodne vodovodne i odvodne infrastrukture, sukladno posebnom propisu kojim se propisuje sadržaj katastra infrastrukture.

Članak 4.
	Pravo služnosti osniva se ugovorom o osnivanju prava služnosti, a njime se služnost može osnovati i na određeno vrijeme. 
	U ugovoru o osnivanju prava služnosti kojim se služnost osniva na određeno vrijeme odredit će se rok na koji se služnost osniva.
	Kopija katastarskoga plana s ucrtanom trasom vodova sastavni je dio ugovora o osnivanju prava služnosti. 
	Ugovorom iz stavka 1. ovog članka uređuje se i visina i način plaćanja naknade, rok na koji se ugovor sklapa te ostala prava i obveze ugovornih strana.

Članak 5.
	Ugovor o osnivanju prava služnosti iz članka 4. stavka 1. ove Odluke prestaje na načine određene Zakonom o obveznim odnosima o prestanku obveza. Pravo služnosti osnovano na temelju tog ugovora prestaje brisanjem tog prava u zemljišnoj knjizi, ako je to pravo u toj knjizi upisano, a ako nije prestaje već prestankom ugovora kojim je osnovano. Ako je služnost tim ugovorom određena rokom, služnost prestaje kad rok istekne, a ako je služnost upisana u zemljišnoj knjizi, ona će prestati tek brisanjem. 
	Korisnik prava služnosti obvezuje se da će u slučaju potrebe, radi usklađenja s dokumentima prostornog uređenja, izmjestiti postojeće vodove o svom vlastitom trošku, osim ako taj trošak po posebnom propisu nije obveza Grada. 

Članak 6.
	Nadležni upravni odjel za imovinu Grada (u daljnjem tekstu: nadležni upravni odjel) dužan je uspostaviti i voditi evidenciju danih služnosti i korištenja kabelske kanalizacije temeljem ove Odluke.

II. VISINA I NAČIN PLAĆANJA NAKNADE ZA PRAVO SLUŽNOSTI

Članak 7.
	Visina naknade za pravo služnosti polaganja vodova i pripadajućih objekata kao i za ostale služnosti, izračunava se prema površini zemljišta koje se koristi za postavljanje vodova i pripadajućih objekata.

Članak 8.
	Visina naknade za pravo služnosti polaganja vodova i pripadajućih objekata utvrđuje se u godišnjem iznosu, i to: 

	Red.br.
	Vrsta infrastrukture

	Godišnji iznos

	1.
	Elektroenergetska mreža

	2 kn/m dužni

	2.
	Toplovodna mreža

	2 kn/ m dužni

	3.
	Plinovodna mreža

	2 kn/ m dužni

	4.
	Naftovodna mreža

	2 kn/ m dužni

	5.
	Vodovodna mreža

	2 kn/ m dužni

	6.
	Odvodna mreža

	2 kn/ m dužni



Članak 9.
	Godišnje naknade uplaćuju se na račun Grada do 31. siječnja za tekuću godinu, a kod zaključenja ugovora tijekom godine, u roku 15 (slovima: petnaest) dana od dana sklapanja ugovora.
	

Članak 10.
	U ugovoru o osnivanju prava služnosti koji se sklapa s infrastrukturnim operaterom elektroničke komunikacijske infrastrukture naknada koju je infrastrukturni operater u obvezi plaćati za osnovanu služnost (naknada za pravo služnosti) odredit će se na način i prema cijenama naknade za pravo puta određenim Pravilnikom o potvrdi i naknadi za pravo puta koji je na snazi u vrijeme sklapanja ugovora.

Članak 11.
	Naknada se kod elektroenergetske, toplovodne, plinovodne, naftovodne, vodovodne i odvodne mreže obračunava po metru dužnom mreže. 
	Za slučajeve koji nisu propisani ovom Odlukom, visina naknade za pravo služnosti utvrđuje se zaključkom gradonačelnika temeljem procjene ovlaštenog sudskog vještaka.

Članak 12.
	Od obveze plaćanja naknade temeljem ove Odluke, oslobođeni su:
· pravne osobe čiji je osnivač Grad, Istarska županija i/ili Republika Hrvatska,
· trgovačka društva kojima je Grad, Istarska županija i/ili Republika Hrvatska vlasnik, odnosno u kojima Grad, Istarska županija i/ili Republika Hrvatska ima udio u kapitalu,
· druge pravne osobe u slučajevima kada je to propisano posebnim zakonom.
	Gradonačelnik može svojom odlukom u cijelosti ili djelomično osloboditi investitora od obveze plaćanja naknade za osnivanje služnosti u slučaju gradnje objekata koji su od interesa za Grad.


III. POSTUPAK OSNIVANJA SLUŽNOSTI NA NEKRETNINAMA U VLASNIŠTVU GRADA
Članak 13.
	Gradonačelnik na temelju zahtjeva investitora, odlučuje o osnivanju prava služnosti iz članka 1. ove Odluke i sklapanju ugovora na temelju kojeg ovlaštenici prava služnosti na nekretninama u vlasništvu Grada nadležnom sudu podnose zahtjev za uknjižbu odnosnog prava služnosti. 
	Zahtjev investitora za osnivanje prava služnosti podnosi se u roku od 30 (slovima: trideset) dana prije namjeravanog početka radova, a uz zahtjev se prilaže i odgovarajući projekt s podacima o vrsti, odnosno namjeni, osnovnim tehničkim karakteristikama te položaju vodova i pripadajućih objekata.

Članak 14.
	Korisnici koji su položili vodove i pripadajuće objekte na nekretninama kojima upravlja Grad do dana donošenja ove Odluke, a za koje nije ugovorom regulirano pravo služnosti, dužni su u roku od 30 (slovima: trideset) dana od dana primitka poziva na sklapanje ugovora od strane nadležnog upravnog odjela, podnijeti zahtjev za ugovorno reguliranje prava služnosti. 
	Za osnivanje prava služnosti za korisnike koji nemaju zaključen ugovor, pored godišnje naknade za služnost, utvrđuje se i jednokratna naknada u visini petogodišnje naknade za proteklo razdoblje korištenja. 
	Visina jednokratne naknade obračunat će se temeljem članka 8. ove Odluke te će Grad i korisnik zaključiti ugovor o osnivanju prava služnosti. Jednokratna naknada uplaćuje se na račun Grada u roku od 15 (slovima: petnaest) dana od sklapanja ugovora. 
	Ukoliko korisnici iz stavka 1. ovog članka ugovorno ne reguliraju pravo služnosti za polaganje vodova i pripadajućih objekata sukladno odredbama ove Odluke, Grad će pokrenuti postupak za izmještanje vodova o trošku korisnika. 
	Na korisnike koji nemaju zaključen ugovor za ostale služnosti iz članka 1. ove Odluke na odgovarajući se način primjenjuju odredbe ovog članka. 

IV. KORIŠTENJE KABELSKE KANALIZACIJE U VLASNIŠTVU GRADA

Članak 15.
	Slobodan prostor u izgrađenoj kabelskoj kanalizaciji u vlasništvu Grada, Grad kao infrastrukturni operator može dati na korištenje svim zainteresiranim operatorima korisnicima za polaganje kabela, pod uvjetima i na način propisan odredbama posebnog propisa kojim se regulira pristup i zajedničko korištenje elektroničke komunikacijske infrastrukture i druge povezane opreme, prema načelu koje omogućuje racionalno iskorištavanje slobodnog prostora na ravnopravnoj i zajedničkoj osnovi.

Članak 16.
	Za polaganje kabela iz članka 15. ove Odluke, visina naknade iznosi 8,00 kn godišnje/m dužnom kabela. 
	Za korištenje kabelskih zdenaca za postavljanje pasivne opreme spojne točke, visina naknade iznosi 100,00 kn godišnje po spojnoj točki.

Članak 17.
	Pisani zahtjev korisnika za polaganje kabela podnosi se nadležnom upravnom odjelu. 
	Zahtjev korisnika iz stavka 1. ovoga članka mora sadržavati: 
	a) točku A (početna točka) i točku B (završna točka) ili područje obuhvata za korištenje kabelske kanalizacije, 
	b) vrstu i promjer kabela koji će se položiti između točke A i točke B ili na području obuhvata i 
	c) planirani početak i trajanje zajedničkog korištenja. 
	Uz zahtjev korisnik treba dostaviti i tehničko rješenje.

Članak 18.
	Nadležni upravni odjel utvrđuje mogućnost zajedničkog korištenja kabelske kanalizacije na predmetnoj trasi, vodeći brigu o učinkovitom korištenju izgrađene kabelske kanalizacije. 
	Ukoliko nadležni upravni odjel utvrdi da su ispunjene pretpostavke za pristup i zajedničko korištenje kabelske kanalizacije na predmetnoj trasi, Grad i korisnik zaključit će ugovor o pristupu i zajedničkom korištenju kabelske kanalizacije. 
	Korisnik je dužan održavati i snositi sve troškove održavanja i popravaka svoje ugrađene opreme i materijala. 
	Prije svake intervencije u svrhu održavanja položenih kabela, operator korisnik je obvezan o namjeravanom zahvatu obavijestiti nadležni upravni odjel.

Članak 19.
	Korisnici kabelske kanalizacije koji su položili kablove do stupanja na snagu ove Odluke, a za koje nije ugovorom regulirano pravo pristupa i zajedničkog korištenja, dužni su, u roku od 30 (slovima: trideset) dana od dana primitka poziva za sklapanje ugovora od strane nadležnog upravnog odjela, podnijeti zahtjev za ugovorno reguliranje pristupa i zajedničkog korištenja kabelske kanalizacije. 
	Za korištenje kabelske kanalizacije u vlasništvu Grada za korisnike koji nemaju zaključen ugovor, pored godišnje naknade za pristup i zajedničko korištenje, utvrđuje se i jednokratna naknada u visini petogodišnje naknade za proteklo razdoblje korištenja. 
	Visina jednokratne naknade obračunat će se temeljem članka 16. ove Odluke, te će Grad i korisnik zaključiti ugovor o pristupu i zajedničkom korištenju odnosne kabelske kanalizacije. 
	Jednokratna naknada uplaćuje se na račun Grada u roku od 15 (slovima: petnaest) dana od sklapanja ugovora. 
	Ukoliko operatori korisnici ugovorno ne reguliraju pravo pristupa i zajedničkog korištenja kabelske kanalizacije u vlasništvu Grada sukladno odredbama ove Odluke, dužni su osloboditi kabelsku kanalizaciju od postavljenih kabela u roku od 8 (slovima: osam) dana od primitka pisane obavijesti od strane nadležnog upravnog odjela, a o čemu će se izvijestiti Hrvatsku regulatornu agenciju za mrežne djelatnosti (HAKOM). 

V. PRIJELAZNE I ZAVRŠNE ODREDBE

Članak 20.
	Ugovori vezani za osnivanje služnosti u svrhu izgradnje, polaganja i održavanja vodova i pripadajućih objekata na vodovima, elektroničkih komunikacijskih uređaja i slično koji su na snazi na dan stupanja na snagu ove Odluke, ostaju na snazi do isteka njihovog važenja.
	Ova se Odluka na odgovarajući način primjenjuje na sve ishođene akte od strane HAKOM-a, kao i na postupke koji su tim povodom pokrenuti.

Članak 21.
	Ova Odluka stupa na snagu osmoga dana od dana objave u «Službenom glasniku» Grada Rovinja-Rovigno.

Klasa-Classe: 944-01/19-01/77				   
Urbroj-Numprot: _____________			
Rovinj- Rovigno, _____________                                                                     
                                                                                                              Predsjednik
		Gradskog vijeća
                                            Valerio Drandić 


O b r a z l o ž e n j e

I. PRAVNA OSNOVA:
0. članak 35. stavak 2. Zakona o vlasništvu i drugim stvarnim pravima („Narodne novine“, broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12, 152/14, 81/15-pročišćeni tekst, 94/17),
0. članak 65. Statuta Grada Rovinj-Rovigno («Službeni glasnik» Grada Rovinja-Rovigno, br. 3/18 i 5/18)

II. TEMELJNA PITANJA I OCJENA STANJA:
	Predloženom Odlukom propisuje se postupak, visina i način plaćanja naknade za osnivanje prava služnosti na nekretninama u vlasništvu Grada Rovinja-Rovigno ili kojima Grad Rovinj-Rovigno upravlja te o korištenju kabelske kanalizacije u vlasništvu Grada Rovinja-Rovigno u svrhu izgradnje, polaganja i održavanja vodova i pripadajućih objekata na vodovima, elektroničkih komunikacijskih uređaja i slično.
	Navedene služnosti se zasnivaju na nekretninama za koje je u zemljišnim knjigama nadležnog suda proveden upis uknjižbe prava vlasništva u korist Grada, za javna dobra u općoj i u javnoj uporabi za koja kao vlasnik nije upisana Republika Hrvatska, na nekretninama kojih je Grad vlasnik na temelju zakona, a za koje u zemljišnim knjigama nije proveden upis uknjižbe prava vlasništva u korist Grada te na nekretninama o kojima Grad vodi brigu o zaštiti i održava na temelju propisa koji uređuju pomorsko dobro i morske luke.
	Predloženom Odlukom obuhvaćene su služnosti izgradnje, polaganja i održavanja svih vodova i pripadajućih objekata elektroenergetske, elektroničke komunikacijske, toplovodne, plinovodne, naftovodne vodovodne i odvodne infrastrukture, sukladno posebnom propisu kojim se propisuje sadržaj katastra infrastrukture.
	Člankom 8. predložene Odluke propisana je visina godišnje naknade za pravo služnosti polaganja vodova i pripadajućih objekata. 
	Člankom 10. određeno je da će se naknada koju je infrastrukturni operater elektroničke komunikacijske infrastrukture u obvezi plaćati za osnovanu služnost (naknada za pravo služnosti) odredit na način i prema cijenama naknade za pravo puta određenim Pravilnikom o potvrdi i naknadi za pravo puta koji je na snazi u vrijeme sklapanja ugovora.
	Člankom 12. predložene Odluke navedeni su slučajevi u kojima je investitor oslobođen od obveze plaćanja naknade za osnivanje prava služnosti. 
[bookmark: _GoBack]	Korisnici koji su već položili vodove i pripadajuće objekte na nekretninama kojima upravlja Grad, a za koje nije ugovorom regulirano pravo služnosti, dužni su u roku od 30 dana od dana primitka poziva na sklapanje ugovora od strane nadležnog upravnog odjela, podnijeti zahtjev za ugovorno reguliranje prava služnosti, a pored godišnje naknade za služnost, dužni su uplatiti i jednokratnu naknadu u visini petogodišnje naknade za proteklo razdoblje korištenja. 
	Člancima 15. do 19. regulirano je korištenje kabelske kanalizacije u vlasništvu Grada.
	Slijedom svega navedenog, predlaže se usvajanje predmetne Odluke u predloženom tekstu.

III. POTREBNA FINANCIJSKA SREDSTVA:
	Za donošenje ove Odluke nije potrebno osigurati financijska sredstva.	
